ปธน.บารัค โอบามา เรียกร้องให้สหรัฐและจีน เปิดศักราชใหม่แห่งความร่วมมือ
ประธานาธิบดี บารัค โอบามา เรียกร้องให้เปิดศักราชใหม่แห่งความร่วมมือ ระหว่างสหรัฐและจีน ท่านประธานาธิบดีกล่าวด้วยว่า ถึงแม้ความคิดเห็นจะ
ประธานาธิบดี โอบามา กล่าวเปิดการประชุม เกี่ยวกับยุทธศาสตร์และความร่วมมือระหว่างสหรัฐและจีน ซึ่งทำกันเป็นเวลาสองวัน โดยมีเจ้าหน้าที่ระดับสูงของสหรัฐและจีนเข้าร่วมที่กรุงวอชิงตันว่า “ความสัมพันธ์ระหว่างสหรัฐ และจีนจะเป็นตัวกำหนดรูปโฉมของศตวรรษที่21 ซึ่งทำให้ความสัมพันธ์ดังกล่าว มีความสำคัญไม่ยิ่งหย่อนไปกว่าความสัมพันธ์แบบทวิภาคีอื่นๆในโลก เรื่องนั้นจะต้องเป็นรากฐานรองรับ การเป็นหุ้นส่วนระหว่างสหรัฐและจีนเราจะต้องรับผิดชอบร่วมกันในเรื่องนั้น” ท่านประธานาธิบดีกล่าวด้วยว่า เจ้าหน้าที่ของทั้งสองฝ่ายต้องร่วมงานกันในการจัดการกับเรื่องที่ท้าทายต่างๆ ทั่วโลก รวมทั้งเรื่องภาวะเศรษฐกิจโลกซบเซาการเปลี่ยนแปลงของสภาพภูมิอากาศและการแพร่กระจายของอาวุธนิวเคลียร์ ท่านประธานาธิบดีกล่าวโดยเฉพาะเจาะจง ถึงเรื่องโครงการนิวเคลียร์ของอิหร่านและของเกาหลีเหนือ ท่านประธานาธิบดีกล่าวไว้ตอนนี้ว่า “ทั้งอเมริกาและจีนต่างก็ไม่ต้องการให้ผู้ก่อการร้ายได้ระเบิดนิวเคลียร์ไปหรือมีการแข่งขันด้านอาวุธนิวเคลียร์กัน ในเอเชียตะวันออกนั่นคือเหตุผลที่ทำให้เราต้องร่วมมือกันต่อไป เพื่อทำให้คาบสมุทรเกาหลีปลอดนิวเคลียร์ให้ได้และทำให้เกาหลีเหนือมองเห็นชัดว่า ถ้าฝ่ายเกาหลีเหนือปฏิบัติตามข้อผูกพันของตน แล้วก็จะสามารถก่อให้เกิดความมั่นคงและการเคารพนับถือกันได้” ประธานาธิบดี โอบามา กล่าวถึงความจำเป็นที่จะต้องเผชิญรับภัยคุกคามที่ข้ามพรมแดน ท่านประธานาธิบดีกล่าวถึงเรื่องการแบ่งปันข่าวกรอง เพื่อกำจัดข่ายงานก่อการร้ายและการจัดตั้งระบบเตือนภัยล่วงหน้าเพื่อยับยั้งการระบาดของโรคร้ายแรง ท่านประธานาธิบดีกล่าวด้วยว่า ท่านตระหนักดีว่าสหรัฐและจีนนั้นมิได้เห็นพ้องต้องกันในทุกๆประเด็นปัญหาหรือมองโลกในทางเดียวกันและท่านประธานาธิบดีกล่าวว่า ท่านจะพูดสนับสนุนเรื่องสิทธิมนุษยชนต่อไป ประธานาธิบดีโอบามากล่าวเน้นว่า ความคิดเห็นที่ไม่ตรงกันในเรื่องเหล่านั้นทำให้การเจรจาพาทีกันยิ่งมีความสำคัญมากขึ้น และว่าการถกอภิปรายกัน จะเปิดโอกาสให้ทั้งสองฝ่ายรู้จักกันมากขึ้นและแจ้งความวิตกห่วงใยของตนให้อีกฝ่ายหนึ่งทราบอย่างตรงไปตรงมา การประชุมซึ่งมีขึ้นในวันจันทร์ และวันอังคารนั้นรัฐมนตรีว่าการกระทรวงการต่างประเทศอเมริกัน ฮิลลารี คลินตันและรัฐมนตรีว่าการกระทรวงการคลังอเมริกัน ทิโมธี ไกต์เนอร์ร่วมกันเป็นประธาน เจ้าหน้าที่ของรัฐบาลชุดประธานาธิบดีโอบามากล่าวว่าเรื่องที่สำคัญมากที่สุดเรื่องหนึ่งที่จะนำมาพูดกันในที่ประชุมก็คือ ในขณะที่เศรษฐกิจอเมริกันจะฟื้นตัวนั้นการที่อเมริกาซื้อสินค้าจากต่างประเทศจะไม่เป็นแรงขับดันเศรษฐกิจอเมริกันอีกทั้งพวกเขาจะเร่งเร้าจีนให้พึ่งการส่งออกให้น้อยลงและให้ขยายตลาดในประเทศให้กว้างขวางขึ้นเพื่อเป็นแรงกระตุ้นการเติบโตของเศรษฐกิจจีนแทน เจ้าหน้าที่อเมริกันกล่าวด้วยว่า เรื่องสำคัญที่จะนำเข้าสู่ที่ประชุมได้แก่การเปิดตลาดไม่ว่าจะในเรื่องเทคโนโลยีด้านพลังงานสะอาดหรือโครงการที่เกี่ยวโยงกับแผนการที่ใหญ่โตมหาศาลของจีนเพื่อกระตุ้นเศรษฐกิจ ซึ่งจีนทุ่มเงินเพื่อการนั้นห้าแสนแปดหมื่นหกพันล้านเหรียญสหรัฐ ส่วนจีนกล่าวว่าระหว่างการประชุมเจ้าหน้าที่จีนจะเร่งเร้าสหรัฐ ให้ใช้นโยบายที่จะช่วยคุ้มครองการลงทุนของจีนในสหรัฐจีนนั้นเป็นเจ้าหนี้รายใหญ่ที่สุดของสหรัฐ โดยจีนถือพันธบัตรและหลักทรัพย์ต่างๆ ของกระทรวงการคลังอเมริกันไว้เป็นมูลค่าแปดแสนล้านกว่าเหรียญสหรัฐ นอกจากนี้ทั้งสองฝ่าย จะแสวงหาโอกาสที่จะทำงานร่วมกันเกี่ยวกับประเด็นปัญหาอื่นๆ อย่างเช่น เรื่องการเปลี่ยนแปลงของสภาพภูมิอากาศการค้าและเรื่องการก่อการร้าย ประธานาธิบดี บารัค โอบามา เรียกร้องให้เปิดศักราชใหม่แห่งความร่วมมือระหว่างสหรัฐและจีน ท่านประธานาธิบดีกล่าวด้วยว่า ถึงแม้ความคิดเห็นจะไม่ตรงกันแต่ก็มีเรื่องที่สำคัญๆ ที่สหรัฐและจีนสามารถและต้องดำเนินงานร่วมกันได้